James Busby
<s>James Busby (Edinburgh, 7. veljače 1802. – Anerley, 15. srpnja 1871.) je bio britanski biznismen i političar kojeg se danas smatra "ocem" australske vinske industrije, zbog činjenice da je iz Francuske i Španjolske donio prvu vinovu lozu na tlo Australije.</s><s>Kasnije je postao britanski mjesni ministar na Novom Zelandu, gdje je sudjelovao u izradi Deklaracije nezavisnosti Novog Zelanda i sporazuma iz Waitangija.</s><s>Kao mjesni ministar, Busby je bio prvi novozelandski pravnik te je donio paket zakona koji i danas služi kao izvorišni temelj novozelandskog prava.</s>

<s>Busby se rodio 1802. godine u Edinburghu kao sin inženjera Johna Busbyja i  njegove supruge, Sarah Kennedy.</s><s>Njegova obitelj se 1824. godine preselila iz Britanije u Novi Južni Wales.</s><s>Po dolasku u Sydney, Busby je postao profesor vitikulture u lokalnoj školi, gdje je radio do ukupno 200 dana; škola je zatvorena 1850. godine.</s><s>Tokom 1828. godine, Busby je proputovao kroz Španjolsku i Francusku kako bi poboljšao svoja znanja o vitikulturi, nakon čega se vratio u Englesku; nakon kratkog boravka, iste godine se vratio u Australiji.</s>

<s>Dana 1. studenog 1832., Busby se oženio za Agnes Dow, kći lokalnog doseljenika.</s><s>U ožujku sljedeće godine imenovan je mjesnim ministrom na Novom Zelandu te se u svibnju uputio u Zaljev otoka; sa sobom je ponio nekoliko vinovih loza što ih je donio iz Europe.</s><s>Supruga mu se pridružila u srpnju.</s><s>Busby se smjestio u Waitangiju, gdje mu je Kruna dala izgraditi kuću, oko koje je posadio vinovu lozu.</s><s>Kao mjesni ministar, Busby je trebao štititi interese britanskih trgovaca i biti medijator u lokalnim sukobima između doseljenika i Maora, međutim Kruna mu nije dala nikakve resurse pomoću kojih bi nametnuo svoj autoritet.</s><s>Nakon što je maorski brod Sir George Murray zaustavljen u Sydneyju zbog neimanja zastave, Busby je predložio da se izradi novozelandska zastava; nakon što su iz Australije stigli prijedlozi, Maori su 1834. godine odabrali zastavu, koju su koristila Ujedinjena plemena Novog Zelanda, a koje je bila prva, neslužbena zastava Novog Zelanda.</s>

<s>Naredne godine, Busby je dobio informacije da francuski plemić Charles de Thierry planira proglasiti francuski suverenitet nad Novim Zelandom.</s><s>Kako bi zadržao britansku kontrolu, Busby je brzo izradio dokument znan kao Deklaracija nezavisnosti Novog Zelanda, kojeg su potpisali maorski poglavice i tako priznali britanski suverenitet nad otočkom državom.</s><s>Nakon što mu se na Novom Zelandu pridružio i kapetan William Hobson, Busby je sudjelovao u izradi sporazuma iz Waitangija, koji je potpisan u vrtu ispred njegove kuće u veljači 1840. godine.</s>

<s>Te su godine Busby i njegova obitelj napustili Waitangi.</s><s>Odbivši funkciju u novoj kolonijalnoj upravi, Busby se posvetio poljoprivredi, međutim ubrzo je upao u brojne pravne probleme oko vlasništva nad zemljom; banka mu je ubrzo oduzela zemljište u Waitangiju, a guverner George Grey ga je kasnije izvlastio iz zemljišta u Whangareiju.</s><s>U tom je periodu bio i novinski urednik, a služio je i u provincijskom vijeću u Aucklandu.</s><s>Godine 1860. natjecao se na općim izborima za Predstavnički dom, međutim nije imao uspjeha.</s><s>Tokom 1871. godine se vratio u Englesku radi operacije oka, međutim preminuo je 15. srpnja 1871. u Anerleyju; supruga mu je ostala na Novom Zelandu, gdje je i umrla 1889. godine.</s><s>Busby je pokopan u Londonu, a njegova kuća u Waitangiju danas je u državnom vlasništvu.</s>

<s>Vanjske poveznice
 James Busby, Melbourne University
 Waitangi Treaty Grounds
 Newsletter 48, Friends of West Norwood Cemetery</s>

<s>Britanski političari
Škotski političari
Britanski poslovni ljudi
Škotski poslovni ljudi</s>

